**„Jó Sertéstartási Gyakorlat”**

**Minimális járványvédelmi követelmények, háztáji sertéstartás kapcsán  
az afrikai sertéspestis miatt fertőzött és a magas kockázatú területen**

Nyomon követés, nyilvántartások:

* Különösen Ellenőrzött Területen (továbbiakban: KET) belül minden választott (8 hét feletti) sertés egyedi tartós megjelölése. Ez a hatályos jogszabályokon túlmutató intézkedés garantálhatja, hogy a legnagyobb veszélynek kitett sertésállományok esetében pontos nyomon követés valósulhasson meg. A jelölést állami költségen kell végrehajtani. A jelölt sertésekről felvett nyilvántartást az állattartónál, a járási hivatalnál, valamint a HJK-ban is meg kell őrizni.
* Állománynyilvántartást kell vezetnie, amely legalább az alábbiakat tartalmazza: az adott naptári napon tartott sertések darabszámát, korcsoporti bontásban; állatmozgásra vonatkozó adatokat (elhullás, házi vágás, értékesítés, stb.). Az állománynyilvántartást és az állatszállításokhoz kapcsolódó bizonyítványok (sertésszállító levél, állatorvosi igazolás, állattartói nyilatkozat) szigorú megőrzése (minimum 1 év).
* Nyilvántartást kell vezetni minden olyan személyről (állatorvos, inszeminátor, sertéságazati területi felelős, böllér, rokon, ismerős, stb.), akik a sertések közelébe mentek, vagy velük érintkezhetnek.

Járványvédelem:

* Csak az állatok tulajdonosa, vagy gondozója járhat be rendszeresen az állatok tartására szolgáló gazdasági udvarba.
* Az állatok gondozásakor arra a célra elkülönített munkaruhát, és lábbelit kell használni.
* A gazdasági udvarba (vagy a sertések közelébe) csak kéz és lábfertőtlenítő használatát követően lehet szabadon belépni és kilépni.
* Idegenek (szomszéd, vadász, stb.) csak nagyon indokolt esetben (pl. házi vágás) és az állattartó által biztosított külön munkaruhában, lábbeliben vagy egyszer használatos védőköpeny és védőlábbeli felvétele után mehetnek a sertések közelébe. Ezt dokumentálni (ki, mikor, miért) is kell.
* Járműforgalom: bármilyen jármű csak kerék- és járműfertőtlenítés után mehet be a sertéstartó gazdasági udvarrészbe.
* Az állategészségügyi kezeléseket a szolgáltató állatorvosnak az állománynyilvántartásban is fel kell vezetnie. (Állatorvosi vizsgálat, kezelés esetén az állatorvos nevének és a vizsgálat időpontjának feljegyzése).
* Karámban állandóan vagy időszakosan tartott állatok esetén biztosítani kell, hogy a házi sertéseket kétsoros kerítés válassza el a vadonélő állatoktól. A kerítések távolsága legalább 0,5 méter kell legyen és úgy kell kialakítani, hogy a két sor között közrezárt terület rendszeres karbantartása, gyomtalanítása elvégezhető legyen. Magassága legalább 1 méterrel meg kell haladja a benn tartott állatok marmagasságát. Zárt tartás estén folyamatosan biztosítani kell az ingatlan körülkerítettségének épségét, amely alkalmas ember, kóbor állat vagy vadon élő állat behatolásának megakadályozására. Ha a karám fala az ingatlant határoló kerítés is egyben, annak teljesen zártnak, erősnek, résmentesnek kell lennie. Minden más esetben külön kerítés szükséges, megfelelő távolságra (minimum 50 m) a karámtól, úgy, hogy a közrezárt terület rendszeres karbantartására, gyomtalanítására stb. lehetőség legyen.

Tartás, takarmányozás:

* Csak engedélyezett takarmány előállítótól származó, nyilvántartott takarmányforgalmazótól vásárolt keveréktakarmány etethető. Saját termesztésű takarmány csak az előírt várakozási idők betartásával használható fel. A takarmányozáshoz felhasznált keveréktakarmányok, alapanyagok beszerzését, a saját előállítású takarmány alapanyagok betakarításának, várakozási idő betartásának dokumentálása az állattartó feladata. A nyilvántartást legalább 1 évig meg kell őriznie.
* Tilos az állati eredetű anyagot tartalmazó élelmiszerhulladék (moslék) etetése!
* Fertőzött területen belül tilos a zöldtakarmány etetése!
* Alomanyag beszerzési, betakarítási idejének, várakozási idő betartásának dokumentálása az állattartó kötelezettsége.
* Trágyakezelés: a mezőgazdasági földterületeken csak füllesztéssel ártalmatlanított trágya helyezhető ki. A trágyázásra használt eszközök, gépek használatot követő azonnali mosása és fertőtlenítése az állattartó kötelezettsége!

Egyéb:

* Minden sertéstartónak írásos állategészségügyi-járványvédelmi ellátási szerződést kell kötnie egy szolgáltató állatorvossal. A szolgáltató állatorvos köteles tájékoztatni az állattartót az állategészségügyi, járványvédelmi előírások betartásának rendjéről. Fel kell hívnia a sertéstartó figyelmét a hiányosságokra, és javaslatot kell tenni azok kijavítására.